b'\n_START_ARTICLE_\nLietuvos energijos komitetas\n_START_PARAGRAPH_\nLietuvos energijos komitetas (visas pavadinimas\xc2\xa0\xe2\x80\x93 Lietuvos energijos \xc5\xabkiui ir \xc5\xbeem\xc4\x97s turtams tirti komitetas)\xc2\xa0\xe2\x80\x93 valstybin\xc4\x97 institucija, tur\xc4\x97jusi spr\xc4\x99sti Lietuvos energetikos problemoms ir veikusi 1936\xe2\x80\x931940\xc2\xa0m. Kaune.\n_START_SECTION_\nVeikla\n_START_PARAGRAPH_\nLietuvos energijos komitetas tyr\xc4\x97 Lietuvos \xc5\xbeem\xc4\x97s turtus, energijos i\xc5\xa1teklius, svarst\xc4\x97 j\xc5\xb3 racionalaus naudojimo klausimus. Pareng\xc4\x97 pirmojo Lietuvos perspektyvinio elektrifikavimo plano metmenis, surinko ir apibendrino elektros \xc5\xabkio statistinius duomenis (darbus atliko in\xc5\xbe. Leonas Kaulakis, J. Linkaitis ir kt.), i\xc5\xa1tyr\xc4\x97 nema\xc5\xbeai durpyn\xc5\xb3, pareng\xc4\x97 j\xc5\xb3 statistik\xc4\x85 (darbams vadovavo in\xc5\xbe. Jurgis Vidmantas), sudar\xc4\x97 pirm\xc4\x85j\xc4\xaf Lietuvos upi\xc5\xb3 kadastr\xc4\x85 (darbams vadovavo prof. Steponas Kolupaila ir kt.), tyr\xc4\x97 Lietuvos cemento \xc5\xbealiavas, mol\xc4\xaf, kvarcin\xc4\xaf sm\xc4\x97l\xc4\xaf (darbams vadovavo prof. Pranas Jodel\xc4\x97 ir kt.). Paskelb\xc4\x97 veiklos suvestines (4 t., 1937\xe2\x80\x931940)._NEWLINE_1938\xc2\xa0m. kovo m\xc4\x97n. Vyriausyb\xc4\x97 pateik\xc4\x97 Seimui Energijos \xc4\xafstatymo projekt\xc4\x85. \xc5\xa0io \xc4\xafstatymo tikslas\xc2\xa0\xe2\x80\x93 suaktyvinti vietos energijos \xc5\xa1altini\xc5\xb3 naudojim\xc4\x85 \xc4\xafve\xc5\xbeamo kietojo ir skystojo kuro s\xc4\x85skaita ir suteikti reikiam\xc4\x85 planing\xc4\x85 ir racionali\xc4\x85 vystymo krypt\xc4\xaf visam \xc5\xa1alies energijos \xc5\xabkiui. Energijos komitet\xc4\x85 nor\xc4\x97ta legalizuoti \xc4\xafstatymo keliu, tuo pa\xc4\x8diu siekiant suteikti jam didesnio autoriteto ir svorio. Pagal \xc4\xafstatymo projekt\xc4\x85 Energijos komitetas, kaip studij\xc5\xb3 organas, tur\xc4\x97jo rengti Lietuvos energijos i\xc5\xa1tekli\xc5\xb3 naudojimo planus ir teikti vald\xc5\xbeios institucijoms i\xc5\xa1vadas energijos \xc5\xabkio reikalais. \xc4\xaestatymo pri\xc4\x97mimas Seime u\xc5\xbetruko iki 1940\xc2\xa0m. baland\xc5\xbeio vidurio._NEWLINE_Lietuvos energijos komitetui rekomendavus 1937\xc2\xa0m. valstyb\xc4\x97 savo l\xc4\x97\xc5\xa1omis \xc4\xafsteig\xc4\x97 akcin\xc4\x99 bendrov\xc4\x99 \xe2\x80\x9eElektra\xe2\x80\x9c su 6 mln. lit\xc5\xb3 pagrindiniu kapitalu, kurios tikslas buvo realizuoti Energijos komiteto rengiam\xc4\x85 Lietuvos elektrifikacijos plan\xc4\x85. 1938\xc2\xa0m. akcin\xc4\x97s bendrov\xc4\x97s \xe2\x80\x9eElektra" vadovaujantis darbuotojas P. Dr\xc4\x85sutis leidinyje \xe2\x80\x9eEnergijos komiteto darbai\xe2\x80\x9c t. 2 paskelb\xc4\x97 grup\xc4\x97s specialist\xc5\xb3 parengtus Respublikos elektrifikavimo plano metmenis. 1938\xc2\xa0m. lapkri\xc4\x8dio 24-25 d. II Lietuvos in\xc5\xbeinieri\xc5\xb3 ir architekt\xc5\xb3 suva\xc5\xbeiavimo metu energetikos sekcijoje L. Kaulakis pateik\xc4\x97 i\xc5\xa1sam\xc5\xb3 prane\xc5\xa1im\xc4\x85 \xe2\x80\x9eEsama Lietuvos elektrifikacijos pad\xc4\x97tis ir jos perspektyvinis i\xc5\xa1vystymas\xe2\x80\x9c. Vykdydamas elektrifikavimo plan\xc4\x85 Energijos komitetas nutar\xc4\x97 statyti nauj\xc4\x85 elektrin\xc4\x99 \xc5\xa0iauliuose, kuri energija gal\xc4\x97t\xc5\xb3 apr\xc5\xabpinti ir Panev\xc4\x97\xc5\xbe\xc4\xaf, o pasta\xc4\x8dius Kauno elektrin\xc4\x99, tapt\xc5\xb3 rezervine. R\xc4\x97kyvos elektrin\xc4\x97 prad\xc4\x97ta statyti 1939\xc2\xa0m. spalio 15 d., visi \xc4\xafrengimai\xc2\xa0\xe2\x80\x93 trys garo katilai ir du generatoriai baigti montuoti 1941\xc2\xa0m. bir\xc5\xbeelio 5 d. o priimta eksploatacijon elektrin\xc4\x97 buvo vos trys dienos prie\xc5\xa1 prasidedant karui._NEWLINE_1940\xc2\xa0m. \xe2\x80\x9eEnergijos komiteto darbai" IV tome L. Kaulakis pateik\xc4\x97 Lietuvos elektrifikavimo plan\xc4\x85 iki 1950\xc2\xa0m., kur paskai\xc4\x8diuoti \xc5\xa1alies elektros energijos poreikiai iki 1960\xc2\xa0m. ir reikalinga elektrin\xc4\x97 galia, pame\xc4\x8diui i\xc5\xa1vardinti energetikos statybos objektai: elektrin\xc4\x97s, auk\xc5\xa1tos \xc4\xaftampos linijos ir kita. Pagrindin\xc4\x97mis elektros gamintojomis pagal \xc5\xa1\xc4\xaf plan\xc4\x85 tur\xc4\x97jo tapti Neries kaskado elektrin\xc4\x97s, i\xc5\xa1 kuri\xc5\xb3 pirmoji\xc2\xa0\xe2\x80\x93 1938\xc2\xa0m. lenk\xc5\xb3 prad\xc4\x97ta statyti 14 000\xc2\xa0kW hidroelektrin\xc4\x97 Turni\xc5\xa1k\xc4\x97se. Buvo numatyta ir Nemuno hidroelektrini\xc5\xb3 kaskado statyba po 1950\xc2\xa0m. pagal in\xc5\xbe. J. Smilgevi\xc4\x8diaus dar 1929\xc2\xa0m. pateikt\xc4\x85 pasi\xc5\xablym\xc4\x85. Iki Antrojo pasaulinio karo prad\xc5\xbeios akcin\xc4\x97 bendrov\xc4\x97 \xe2\x80\x9eElektra" susp\xc4\x97jo pastatydinti tik pirm\xc4\x85j\xc4\xaf elektrifikacijos plane numatyt\xc4\x85 stambesn\xc4\xaf energetin\xc4\xaf objekt\xc4\x85\xc2\xa0\xe2\x80\x93 R\xc4\x97kyvos elektrin\xc4\x99 ir 30 kV elektros linij\xc4\x85 \xc4\xaf Panev\xc4\x97\xc5\xbe\xc4\xaf.\n_START_SECTION_\nDarb\xc5\xb3 t\xc4\x85sa\n_START_PARAGRAPH_\n1940\xc2\xa0m. \xc5\xa1alies \xc5\xabkio pertvarkymas ir pritaikymas prie bendros TSRS sistemos po Lietuvos inkorporavimo, naci\xc5\xb3 Vokietijos okupacija ir karo veiksmai sunaikino prie\xc5\xa1kario energetikos infrastrukt\xc5\xabr\xc4\x85. Po karo teko visk\xc4\x85 prad\xc4\x97ti i\xc5\xa1 naujo, kaip 1918-aisiais. Pad\xc4\x97t\xc4\xaf sunkino okupacija ir kieta Maskvos ranka: ten buvo sprend\xc5\xbeiami visi Lietuvos energetikos \xc5\xabkio pl\xc4\x97tros klausimai. Pad\xc4\x97tis kiek pasikeit\xc4\x97 nuo 1958\xc2\xa0m., N. Chru\xc5\xa1\xc4\x8diovui reorganizavus \xc5\xabkio valdym\xc4\x85 ir daugiau teisi\xc5\xb3 suteikus respublikoms. Tuometin\xc4\x97 Lietuvos TSR vyriausyb\xc4\x97, nor\xc4\x97dama apginti Lietuvos interesus, kartu su naujai \xc4\xafkurta Liaudies \xc5\xabkio taryba ir Valstybiniu mokslo ir technikos komitetu, jo sud\xc4\x97tyje \xc4\xafk\xc5\xabr\xc4\x97 visuomeniniais pagrindais veikian\xc4\x8di\xc4\x85 Nuolatin\xc4\x99 energetikos ugdymo komisij\xc4\x85, kurios tikslai buvo pana\xc5\xa1\xc5\xabs kaip 1936\xc2\xa0m. \xc4\xafkurtojo Energijos komiteto. Komisija \xc4\xafpareigota si\xc5\xablyti ir svarstyti Respublikos energetikos pl\xc4\x97tojimo ir valdymo perspektyvinius planus ir prognozi\xc5\xb3 metmenis, teikti pasi\xc5\xablymus d\xc4\x97l mokslini\xc5\xb3 tyrimo darb\xc5\xb3 energetikos srityje tematikos, j\xc5\xb3 vykdymo ir finansavimo, energetikos specialist\xc5\xb3 rengimo. Ilg\xc4\x85 laik\xc4\x85 \xc5\xa1iai komisijai vadovavo akademikas prof. Algirdas \xc5\xbdukauskas, jo pavaduotojas\xc2\xa0\xe2\x80\x93 prof. L. Kaulakis, komisijos sekretorius\xc2\xa0\xe2\x80\x93 in\xc5\xbe. Linkaitis, aktyviai komisijos veikloje dalyvavo in\xc5\xbe. Antanas Gruodis. Energetikos ugdymo komisijos nariais pakviesti 30 mokslo ir gamybini\xc5\xb3 organizacij\xc5\xb3 specialist\xc5\xb3, kurie dirbo \xc5\xa1e\xc5\xa1iose sekcijose. Parengiamuosius darbus tuo metu atliko Mokslo ir technikos komiteto Energetikos skyriaus vyr. specialistai. Komisijoje pagrindines pozicijas tebeu\xc5\xbe\xc4\x97m\xc4\x97 \xc5\xbeym\xc5\xabs tarpukario Lietuvos energetikai. \xc5\xa0i Komisija nuveik\xc4\x97 daug svarbi\xc5\xb3 darb\xc5\xb3, pad\xc4\x97jusi\xc5\xb3 specialistams sukurti stipri\xc4\x85 sovietme\xc4\x8dio Lietuvos energetik\xc4\x85. Be didesni\xc5\xb3 investicij\xc5\xb3 ji s\xc4\x97kmingai tarnauja ir Nepriklausomai Lietuvai._NEWLINE_1992\xc2\xa0m. Lietuvos energetik\xc5\xb3 s\xc4\x85junga, \xc4\xafkurta 1991\xc2\xa0m., per\xc4\x97m\xc4\x97 Lietuvos energijos komiteto veiklos t\xc4\x99stinum\xc4\x85 ir atk\xc5\xabr\xc4\x97 Lietuvos naryst\xc4\x99 Pasaulio energetikos taryboje. 2005\xc2\xa0m. s\xc4\x85junga pervadinta Pasaulio energetikos tarybos Lietuvos komitetu, \xc4\xaf kur\xc4\xaf \xc4\xafeina Lietuvos elektros energetikos asociacija, Lietuvos \xc5\xa1ilumos tiek\xc4\x97j\xc5\xb3 asociacija, Lietuvos branduolin\xc4\x97s energetikos asociacija, Lietuvos duj\xc5\xb3 asociacija, Lietuvos energijos konsultant\xc5\xb3 asociacija, Nacionalin\xc4\x97 elektros technikos verslo asociacija, pavien\xc4\x97s energetikos \xc4\xafmon\xc4\x97s ir fiziniai asmenys.'